Fri og lige adgang til ydelserne i det danske sundhedsvæsen er normalt et politisk ideal. Men en stor del af de meget syge danskere, der er i målgruppen for et fireårigt forsøg med medicinsk cannabis, kommer til at se langt efter at få smertelindringen på lovlig vis. De skal nemlig selv betale hver en krone for at være med i en forsøgsordning, hvor de kan få medicinsk cannabis på recept. Det fremgår af det lovforslag, der sætter rammerne for behandlingen.

»Der ydes ikke tilskud efter sundhedslovens regler til cannabisslutprodukter omfattet af denne lov«, står der.

Sundhedsministeriet har vurderet, at den månedlige pris uden tilskud for behandling med medicinsk cannabis vil være 2.790 kroner. Konsekvensen bliver, at en stor del patienter fortsat vil være tvunget ud på det kriminelle marked for at få hjælp til at dulme smerter, kramper, kvalme og spasmer forbundet med deres sygdom, advarer patienternes talerør. Det strider imod lovens formål, som sundhedsminister Ellen Trane Nørby (V) formulerede for en uge siden, da lovforslaget blev førstebehandlet: